**Görbeháza Község Önkormányzata**

**Képviselő-testületének**

**3/2019.(II.01.) önkormányzati rendelete**

**a közösségi együttélés alapvető szabályairól és azok megsértésének jogkövetkezményeiről**

Görbeháza Községi Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján, az Alaptörvény 32. cikk (1) bekezdésének a) pontjában, valamint Magyarország helyi önkormányzatairól szóló 2011. évi CLXXXIX. törvény 8. § (2) bekezdésében meghatározott feladatkörében eljárva Görbeháza Község Önkormányzatának a képviselő-testület és szervei Szervezeti és Működési Szabályzatáról szóló 10/2015.(VIII.14.) önkormányzati rendelete 6. melléklete alapján a Görbeháza Községi Önkormányzat *Szociális, Kulturális, Oktatási és Ügyrendi Bizottsága* véleményének kikérésével a következőket rendeli el:

**Általános rendelkezések**

**1. A rendelet hatálya**

**1. §**

(1) A rendelet személyi hatálya kiterjed a közösségi együttélés alapvető szabályait megsértő

a) természetes személyekre,

b) jogi személyekre,

c) jogi személyiséggel nem rendelkező szervezetekre.

(2) A rendelet tárgyi hatálya nem terjed ki azokra a tevékenységgel, mulasztással, vagy jogellenes állapot fenntartásával megvalósuló magatartásokra, melyekre más jogszabály közigazgatási bírság kiszabását írja elő vagy teszi lehetővé.

**2. Értelmező rendelkezések**

**2. §**

E rendelet alkalmazásában a közösségi együttélés alapvető szabályait sértő magatartás: az a szándékos vagy gondatlan tevékenység, mulasztás, vagy jogellenes állapot fenntartásában megnyilvánuló magatartás, amely társadalomra veszélyessége fokában nem minősül bűncselekménynek vagy szabálysértésnek, de a közösségi együttélés társadalmilag elfogadott szabályaival ellentétes, azokat sérti, vagy veszélyezteti.

**Eljárási szabályok, eljáró hatóság, eljárási határidő és szankciók**

**3. Eljárási szabályok**

**3. §**

A közösségi együttélés alapvető szabályainak megsértése miatt indult eljárásokban az általános közigazgatási rendtartásról szóló 2016. évi CL. törvény rendelkezéseit kell alkalmazni.

**4. Eljáró hatóság**

**4. §**

A közösségi együttélés alapvető szabályainak megsértése miatt a hatósági eljárás lefolytatására és az e rendelet szerinti szankciók alkalmazására a képviselő-testület által átruházott hatáskörben a jegyző jogosult.

**5. Eljárási határidők és szankciók**

**5. §**

(1)   Nem indítható közösségi együttélés alapvető szabályait sértő magatartás megállapítására eljárás, ha a jogsértő magatartásnak az eljárásra jogosult hatóság tudomására jutásától számított harminc nap, vagy az elkövetéstől számított hat hónap eltelt. A hat hónapos határidő kezdő napja

a) az a nap, amikor a jogsértő magatartás megvalósul,

b) jogellenes állapot fenntartása esetén az a nap, amikor ez az állapot megszűnik.

(2) Az (1) bekezdésben meghatározott határidők jogvesztők.

**6. §**

(1) A közösségi együttélés alapvető szabályait sértő magatartás tanúsítójával szemben esetenként

a) természetes személy esetében kétszázezer forintig,

b) jogi személy és jogi személyiséggel nem rendelkező szervezet esetében kétmillió forintig terjedő közigazgatási bírság szabható ki.

(2) A közigazgatási bírság legkisebb összege esetenként ötezer forint.

(3) A közigazgatási bírság mértékének, összegének megállapításánál figyelembe kell venni

a) az elkövető személyi, jövedelmi, vagyoni viszonyait, amennyiben azokat az eljárás alá vont személy az erre vonatkozó felhívás alapján igazolja,

b) a közösségi együttélés alapvető szabályait sértő magatartás súlyát, veszélyességét, gyakoriságát, és a felróhatóság mértékét,

c) a közrend védelmének és a közterületek rendje biztosításának érdekét.

(4) Amennyiben a közösségi együttélés alapvető szabályait sértő magatartás folyamatos mulasztás formájában valósul meg, a közigazgatási bírság ugyanazon magatartás miatt több alkalommal is kiszabható.

(5) A közigazgatási bírság kiszabása mellőzhető és figyelmeztetés alkalmazható, ha az elkövető személyére és az elkövetés körülményeire tekintettel, azokat mérlegelve a kívánt visszatartó hatás várhatóan figyelmeztetéssel is elérhető.

(6) A közösségi együttélés alapvető szabályait sértő magatartás miatt kiszabott közigazgatási bírságot az elsőfokú határozat véglegessé válásától számított 15 napon belül kell megfizetni.

**A közösségi együttélés alapvető szabályait sértő magatartások**

**6. A települési jelképek használatával kapcsolatos rendelkezések megsértése**

**7. §**

(1) A közösségi együttélés alapvető szabályait sértő magatartást tanúsít az, aki a település címerének használatára, a használat korlátaira és ábrázolására vonatkozó szabályokat megszegi, és Görbeháza község címerét

a) engedély nélkül vagy attól eltérően használja fel;

b) közerkölcsöt sértő kiadványokon, tárgyakon, politikai szervezet és jelöltet állító civil szervezet tevékenysége során, valamint szimbólumrendszerében, kiadványain, szórólapjain, más reklámhordozóin használja;

c) nem hiteles alakban ábrázolja;

(2) A közösségi együttélés alapvető szabályait sértő magatartást tanúsít az, aki a település zászlajának előállítására, használatára, a használat korlátaira vonatkozó szabályokat megszegi, és Görbeháza község zászlaját engedély nélkül vagy attól eltérően használja.

**7. A közterületek tisztaságát sértő magatartások**

**8. §**

(1) Görbeháza község közigazgatási területén található ingatlan, ingatlanrész tulajdonosa, kezelője vagy használója (a továbbiakban: ingatlanhasználó) a közösségi együttélés alapvető szabályait sértő magatartást valósít meg, ha:

1. nem gondoskodik az ingatlan előtti, közterületnek számító járdaszakasz (járda hiányában egy méter széles területsáv, illetőleg ha a járda mellett zöldsáv is van, az úttestig terjedő teljes terület), a járdaszakasz melletti nyílt árok és ennek műtárgyai, továbbá a tömbtelken a külön tulajdonban álló egyes épületek gyalogos megközelítésére és körben járására szolgáló terület tisztántartásáról,
2. nem gondoskodik a nyílt árkok, a kapubejárók átereszei, az összefolyók, csapadékgyűjtők folyamatos rendben tartásáról, a műtárgyak tisztításáról, a csapadékvíz zavartalan lefolyását akadályozó anyagok és hulladékok eltávolításáról,
3. a csapadékvíz-elvezető szikkasztó árkot betemeti

(2) A közösségi együttélés alapvető szabályait sértő magatartást tanúsít az ingatlanhasználó, amennyiben:

a)  havazást követően az ingatlant közvetlenül határoló közterületen lévő járdáról, járdákról a jeget, havat nem távolítja, el a síkosságmentesítést nem végzi el, vagy

b) az összegyűjtött havat gyalogos közlekedési útvonalon, kereszteződésben, útburkolaton kapubejáró elé annak teljes szélességében, a tömegközlekedést szolgáló járművek megállóhelyén, közüzemi, - szolgáltatási, - felszerelési tárgyakon helyezi el.

(3) A közösségi együttélés alapvető szabályainak megsértését valósítja meg az ingatlan tulajdonosa, ingatlan kezelője vagy használója, ha az ingatlana rendben- és tisztántartásáról, gyomnövényektől való mentesítéséről nem gondoskodik.

**8. Önkormányzati tulajdonú ingatlanok használatára vonatkozó szabályok megsértése**

**9. §**

Közösségi együttélés alapvető szabályait sértő magatartást tanúsít az, aki az önkormányzat tulajdonában lévő ingatlanokat nem a rendeltetésének megfelelően használja.

**9. A közkifolyók használatára vonatkozó szabályok megsértése**

**10. §**

A közösségi együttélés alapvető szabályait sértő magatartás, ha az ingatlanhasználó, fogyasztó a közkifolyók vizét nem háztartási szükséglet kielégítése céljára veszi rendszeresen igénybe, a közkifolyók vizét saját célú öntözésre, mezőgazdasági célokra használ.

**10. A közüzemi szolgáltatások használatára vonatkozó szabályok megsértése**

**11. §**

A közösségi együttélés alapvető szabályait sértő magatartás, ha az ingatlanhasználó más ingatlanhasználót a közüzemi szolgáltatás igénybevételének lehetőségétől elzár.

**11. A köztemető rendjének megsértése**

**12. §**

Közösségi együttélés alapvető szabályait sértő magatartást tanúsít az, aki

a) a köztemetőben a sírokat, az azokon lévő tárgyakat, a síremlékeket, a növényzetet, a tájékoztató táblákat, az épületeket és egyéb tárgyakat beszennyez, megrongál,

b) a köztemető területén a kegyeleti gyertya és mécses gyújtás kivételével égetési tevékenységet végez, tüzet rak,

c) a köztemetőbe – vakvezető kutya kivételével – állatot visz be.

d) síremlék fenntartási, - gondozási kötelességének nem tesz eleget,

e) temetőben nem a hely csendjének, a kegyeletnek megfelelő magatartást tanúsít,

f) sírhelyek gondozása során keletkezett szemetet a sírhelyek között tárolja, azt nem a szeméttárolóban helyezi el,

g) sorok közötti átjárást növényzet telepítésével akadályozza.

**12. Környezet- és zajvédelem**

**13. §**

A közösségi együttélés alapvető szabályait sértő magatartást valósít meg, aki:

a) este 22.00 óra és másnap reggel 7.00 óra között zajt keltő munkát végez kivéve, ha a tevékenység elemi kár elhárításával vagy műszaki meghibásodásból eredő javítással függ össze;

b) a közterülettel érintkező felületre, építmény udvarába, ablakba zajhatással járó hangosító berendezést helyez el és üzemeltet és ezzel indokolatlanul zavarja mások nyugalmát.

**13. Avar- és kerti hulladék égetése**

**14. §**

Közösségi együttélés alapvető szabályait sértő magatartást tanúsít az, aki avart és kerti hulladékot közterületen, vagy olyan helyen éget, ahol az égetés környezeti kárt okoz, vagy az emberi egészséget veszélyezteti, illetve nem az önkormányzat rendeletében meghatározott időszakban végzi.

**14. Kereskedelmi- és vendéglátási tevékenység**

**15. §**

A közösségi együttélés alapvető szabályait sértő magatartást követ el a kereskedelmi és vendéglátási tevékenység körében, aki:

a) az üzletek nyitvatartási rendjével kapcsolatos előírásokat és kötelezettségeket megszegi;

b) vendéglátó helyiséghez tartozó teraszt, előkertet közterület használati engedély nélkül vagy attól eltérő módon létesít, működtet;

d) közterületen zajkeltésre alkalmas hangosító berendezést elhelyez és működtet, vagy közterületen olyan helyhez kötött hangosító berendezést üzemeltet, amely nincs összefüggésben jogszerűen folytatott ipari, kereskedelmi, szolgáltató tevékenységgel - az engedélyezett közterületi rendezvény keretében történő zeneszolgáltatás kivételével - és amely indokolatlanul zavarja mások nyugalmát.

**15. Állattartás szabályainak megsértése**

**16. §**

A közösségi együttélés alapvető szabályait sértő magatartást követ el, aki

1. közterületen állatot legeltet vagy tart,
2. kutyáját ingatlanáról felügyelet nélkül kiengedi.
3. állatát úgy tartja, hogy a szomszédos ingatlanban lakók nyugalmát indokolatlanul, tartósan zavarja, vagy az alapvető higiéniai szabályok betartását elmulasztja;

**16. A közterületnév- és házszámtáblára, lakcímbejelentésre vonatkozó rendelkezések megsértése**

**17. §**

A közösségi együttélés alapvető szabályait sértő magatartást követ el, aki:

a) a közterület elnevezését tartalmazó táblát megrongálja, beszennyezi, szövegét megváltoztatja vagy olvashatatlanná teszi, engedély nélküli eltávolítja;

b) a házszámtáblák elkészíttetéséről és kihelyezéséről, szükséges karbantartásáról, pótlásáról nem gondoskodik.

**17. Záró rendelkezések**

**18. §**

Ez a rendelet a kihirdetést követő napon lép hatályba.

Giricz Béla Lászlóné Dr. Juhász Péter

 polgármester jegyző

Záradék:

A rendeletet kihirdettem:

Görbeháza, 2019. február 01.

Dr. Juhász Péter

jegyző